স্লোয়ার, ইয়র্কার এবং স্লো বাউন্সার।
উপমহাদেশের মাটিতে টি-টোয়েন্টি বিশ্বকাপের অভিযান শুরু করার আগে অস্ট্রেলীয় পেসারদের মুখে ঘুরছে এই তিন অস্ত্রের কথা। কারণটাও বুঝিয়ে দিলেন জন হেস্টিংস। শনিবার কলকাতায় টিমহোটেলে সাংবাদিকদের অস্ট্রেলীয় পেসার বললেন, ‘‘উপমহাদেশের উইকেট ব্যাটসম্যানদের কাছে স্বর্গের মতো। ভারতীয় দলের কথাই ধরা যাক। ধাওয়ান-শর্মাকে দিয়ে শুরু। তারপর বিরাট কোহলি, রাহানে, রায়না, ধোনি। ওরা এতটাই দক্ষ যে, প্রত্যেক বলে দু’রকম শট খেলে দিতে পারে।’’ মিচেল স্টার্কের অনুপস্থিতিতে অস্ট্রেলিয়া পেস বোলিংকে নেতৃত্ব দেওয়ার দায়িত্ব যাঁর কাঁধে, সেই জশ হেজ্‌লউডও বলছেন, ‘‘এমনিতেই টি-টোয়েন্টি ব্যাটসম্যানদের খেলা। তার ওপর উপমহাদেশের উইকেটে খেলা মানে বোলারদের কাজটা আরও কঠিন হয়ে যাওয়া।’’
তাই নিজেদের বোলিংয়ে বৈচিত্র আনায় মনোনিবেশ করছেন অস্ট্রেলীয় পেসাররা। হেজল্‌উড বলছেন, ‘‘স্লোয়ার, ইয়র্কার ও স্লো বাউন্সারে জোর দিচ্ছি।’’ ভারতকে দেশের মাটিতে ওয়ান ডে সিরিজ হারানোয় অন্যতম প্রধান ভূমিকা ছিল হেস্টিংসের। হেস্টিংস বলছেন, ‘‘ভারতীয় ব্যাটসম্যানেরা যাতে আমার বোলিংয়ের ধরনটা আগে থেকে বুঝতে না পারে, সেই চেষ্টাই করেছিলাম। এবার বিশ্বকাপ উপমহাদেশে। তাই এখানকার উইকেটের চরিত্র অনুযায়ী চেষ্টা করছি বোলিংয়ের বৈচিত্র তৈরি করার। তার জন্য পরিশ্রম করছি।’’ এই প্রসঙ্গে পেসার-অলরাউন্ডার মিচেল মার্শের বক্তব্য, ‘‘বোলিং করার সময় স্লোয়ার ও ইয়র্কার কার্যকরী হয়ে উঠতে পারে।’’
বিশ্বকাপের প্রস্তুতি নিয়ে কথা বলার ফাঁকে হেস্টিংস আবার তুলে আনলেন ভারতের দুই অধিনায়ক সৌরভ গঙ্গোপাধ্যায় ও মহেন্দ্র সিংহ ধোনির প্রসঙ্গ। বললেন, ‘‘ভারত-অস্ট্রেলিয়া দ্বৈরথে আগ্রাসন যোগ করেছিলেন সৌরভ। উনিই প্রথম অস্ট্রেলীয় ক্রিকেটারদের চোখে চোখ রেখে লড়াই করেছিলেন। সৌরভের হাত ধরেই এই আগ্রাসনের শুরু হয়েছিল।’’ ধোনিকে নিয়ে তিনি বলেছেন, ‘‘চেন্নাই সুপার কিংগসে এই ভারতীয় দলের এক ঝাঁক ক্রিকেটার ধোনির নেতৃত্বে খেলত। এই ব্যাপারটা ভারতীয় দলের মধ্যে বোঝাপড়া বাড়াতে সাহায্য করেছে।’’
কিংবদন্তি গ্লেন ম্যাকগ্রার সঙ্গে যাঁর তুলনা করা হচ্ছে, সেই হেজল্‌উড বলছেন, ‘‘বছর চারেক আগে চেন্নাইয়ে এমআরএফ পেস ফাউন্ডেশনে ম্যাকগ্রার ক্লাস করেছিলাম। ওঁর দেওয়া পরামর্শ আমি মেনে চলার চেষ্টা করি।’’